ET Euroopa Liidu Teataja C 253/14

Väikese muudatuse heakskiitmise taotluse avaldamine kooskõlas Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 53 lõike 2 teise lõiguga

(2017/C 253/11)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga

VÄIKESE MUUDATUSE HEAKSKIITMISE TAOTLUS

Väikese muudatuse heakskiitmise taotlus kooskõlas Euroopa Parlamendi ja nõukogu määruse (EL) nr 1151/2012 (2) artikli 53 lõike 2 teise lõiguga

„POMODORINO DEL PIENNOLO DEL VESUVIO“

ELi nr: IT-PDO-02146 – 24.6.2016

KPN ( X ) KGT ( ) GTT ( )

1. Taotlejate rühm ja õigustatud huvi

Consorzio di Tutela del Pomodorino del Piennolo del Vesuvio DOP Piazza Meridiana 47 80040 San Sebastiano al Vesuvio (NA) ITALIA Tel +39 0810606007 E-posti aadress: piennolodop@pec.it

Ühendus Consorzio di Tutela del Pomodorino del Piennolo del Vesuvio DOP on pädev esitama registreerimistaotlust toiduaine-, põllumajandus- ja metsanduspoliitika ministeeriumi 14. oktoobri 2013. aasta dekreedi (Decreto del Ministero delle politiche agricole alimentari e forestali) nr 12511 artikli 13 lõike 1 kohaselt.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab:

— ☒ Toote kirjeldus — ☐ Päritolutõend — ☒ Tootmismeetod — ☐ Seos piirkonnaga — ☒ Märgistus — ☒ Muu [õigusalane ajakohastamine, kontrolliasutused]

4. Muudatus(t)e liik

— ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis ei eelda avaldatud koonddokumendi muutmist. — ☒ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis eeldab avaldatud koonddokumendi muutmist. — ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mille kohta ei ole avaldatud koonddokumenti (või sellega võrdväärset). — ☐ Registreeritud GTT tootespetsifikaadi muudatus, mis on määruse (EL) nr 1151/2012 artikli 53 lõike 2 neljanda lõigu kohaselt väike.

5. Muudatus(ed)

Toote kirjeldus

Muudatus nr 1

Tootespetsifikaadi järgmist teksti (artikkel 2)

„Kaitstud päritolunimetus (KPN) „Pomodorino del Piennolo del Vesuvio“ tähistab liiki Lycopersicon esculentum Mill. kuuluvate väikeste tomatite (pomodorini) ökotüüpide vilja, mille rahvapärased nimetused on „Fiaschella“, „Lampadina“, „Patanara“, „Principe Borghese“ ja „Re Umberto“, mida kasvatatakse traditsiooniliselt Vesuuvi nõlvadel […].“

ja koonddokumendi teksti (punkt 3.2)

„„Pomodorino del Piennolo del Vesuvio” on väikese tomati ökotüübist saadud vili, mida tuntakse rahvalike nimedega Fiaschella, Lampadina, Patanara, Principe Borghese ja Re Umberto all ning neid kasvatatakse traditsiooniliselt Vesuuvi mäe nõlvadel.“

muudetakse järgmiselt:

„Kaitstud päritolunimetus (KPN) „Pomodorino del Piennolo del Vesuvio“ tähistab liiki Lycopersicon esculentum Mill. kuuluvate väikeste tomatite (pomodorini) ökotüüpide vilja, mille aluseks on tomatid rahvapäraste nimetustega „Fiaschella“, „Lampadina“, „Patanara“, „Principe Borghese“ ja „Re Umberto“, mida kasvatatakse traditsiooniliselt Vesuuvi nõlvadel; […]“

Põhjendus

Tekst on ümber sõnastatud selleks, et viia see vastavusse tootespetsifikaadi artikliga 6 – Seos piirkonnaga – täpsustades, et KPNi kohaldatakse kõikide kohalike ökotüüpide suhtes, mille aluseks on viljad rahvapärast nimetustega „Fiaschella“, „Lampadina“, „Patanara“, „Principe Borghese“ ja „Re Umberto“, mida on piirkonnas varasemalt kasvatatud ja millel on nimetusele „Pomodorino del Piennolo del Vesuvio“ iseloomulikud morfoloogilised ja füüsikalis-keemilised omadused.

Muudatusega võetakse arvesse tootespetsifikaadi artiklis 6 osutatud põlluharijate iidset tava, mille kohaselt hoiti paremate viljade seemneid alles järgmise aasta toodangu jaoks. Selline aastate jooksul püsinud tava tingis eespool nimetatud rahvapärase nimetusega tomatisortide seemnete kasutamise.

Tootespetsifikaadi artiklis 6 on sätestatud: „Nagu see oli alati tavaks enda tarbeks mõeldud köögiviljade puhul, valisid põlluharijad välja kõige sobivamate omadustega viljad ja eemaldasid neist seemned, mida hoiti järgmise aasta paljundusmaterjalina alles. Seega olid XX sajandi esimesel poolel „Fiaschella“, „Lampadina“, „Principe Borghese“, „Re Umberto“ ja „Patanara“ sortidesse kuuluvad väikesed tomatid, millest pärinevad praegused ökotüübid, juba tuntud ja levinud“.

Muudatus ei too kaasa nimetuse eripäraste omaduste muutmist. Seega vastab muudatus määruse (EL) nr 1151/2012 artikli 53 lõike 2 punktides a–e toodud tingimustele ning seda võib käsitada väikese muudatusena.

Muudatus nr 2

Tootespetsifikaadi järgmist teksti (artikkel 2) ja koonddokumendi järgmist teksti (punkt 3.2)

„Kaitstud päritolunimetuse saamiseks peavad tomatitel olema järgmised omadused:

värsked viljad: nelja päeva jooksul pärast koristamist:

— kaal kuni 25 grammi;“

muudetakse järgmiselt:

„Kaitstud päritolunimetuse saamiseks peavad tomatitel olema järgmised omadused:

a) värsked viljad nelja päeva jooksul pärast koristamist: — kaal kuni 30 grammi;“

Põhjendus

Toodud väärtuse muudatus põhineb SeSiRCA tellitud Campania aianduskeskuse ja CRAA (põllumajandussektori rakendusuuringute konsortsiumi) tehtud uuringutel, mis kinnitasid selle põllumajandusettevõtjate esitatud empiirilise väärtuse paikapidavust, nende väitel võib esimestes koristatud kobarates, nn „emakobarates“ olevate viljade kaal ulatuda 30 grammini. Muudatus on kooskõlas koonddokumendi punkti 5.2 teise lõigu sõnastusega: „Pomodorino del Piennolo del Vesuvio” tomati väiksele suurusele (kaal 20–30 grammi…“. Võttes arvesse, et nimetuse omaduste hulgas on juba öeldud, et viljade kaal võib ulatuda 30 grammini, saab väita, et muudatus vastab määruse (EL) nr 1151/2012 artikli 53 lõike 2 punktides a–e toodud tingimustele ning seda võib käsitada väikese muudatusena.

Tootmismeetod

Muudatus nr 3

Tootespetsifikaadi järgmist teksti (artikkel 5)

„Istutussüsteemid ja -kaugused: taimede istutusvahe reas peab olema 15–30 cm ning ridade vahe 80–120 cm. Noored taimed istutatakse paralleelsetesse ridadesse, jälgides, et taimede kaugused samas reas ja ridade vahel oleksid ühtlased. Istutustihedus võib olla maksimaalselt 45 000 taime hektari kohta; […]“

muudetakse järgmiselt:

„Istutussüsteemid ja -kaugused: taimede istutusvahe reas peab olema 15–30 cm ning ridade vahe 80–120 cm. Noored taimed istutatakse paralleelsetesse ridadesse, jälgides, et taimede kaugused samas reas ja ridade vahel oleksid ühtlased. Istutustihedus võib olla maksimaalselt 55 000 taime hektari kohta; […]“

Põhjendus

Taotluses tehakse ettepanek suurendada taimede maksimaalset istutustihedust 55 000 taimeni hektari kohta, et võimaldada põllumajandusettevõtjatel kohandada istutusvahet sõltuvalt pinnase viljakusest. Heade põllumajandustavade kohaselt on soovitatav suuremal kõrgusel asuva vulkaanilise pinnase äärmise kuivuse tõttu suurendada istutustihedust hektari kohta, et veeressurssi paremini ära kasutada ning säilitada saagikus ja viljade kvaliteediomadused (kasutades näiteks istutusvahet 90–100 cm ridade vahel ja 20 cm taimede vahel reas, on istutustihedus ligikaudu 50 000 – 55 000 taime hektari kohta). Seda arvesse võttes vastab muudatus määruse (EL) nr 1151/2012 artikli 53 lõike 2 punktides a–e toodud tingimustele ning seda võib käsitada väikese muudatusena.

Muudatus nr 4

Tootespetsifikaadi järgmist teksti (artikkel 5)

„Kasvatusviis: tomatit „Pomodorino del Piennolo del Vesuvio“ võib kasvatada üksnes avamaa tingimustes; vertikaalselt paiknevate taimede kõrgus ulatub kuni 80 cm-ni […]“

muudetakse järgmiselt:

„Kasvatusviis: tomatit „Pomodorino del Piennolo del Vesuvio“ võib kasvatada üksnes avamaa tingimustes; vertikaalselt paiknevate taimede kõrgus ulatub kuni ühe meetrini […]“

Põhjendus

Muudatus on tingitud sellest, et tootmispiirkonna teatud osades, kus pinnas on viljakam, nagu näiteks Monte Somma kommuunides, on väikeste tomatite taimede vegetatiivne areng loomulikult jõulisem. Muudatus võimaldab kohandada tootespetsifikaati tootmispiirkonnas tegelikult valitseva olukorraga, kahjustamata seejuures toote kvaliteeti ning võttes arvesse määruse (EL) nr 1151/2012 artikli 53 lõike 2 punktides a–e toodud tingimusi. Seetõttu võib kõnealust muudatust käsitada väikese muudatusena.

Muudatus nr 5

Tootespetsifikaadi järgmist teksti (artikkel 5)

„Suurim saagikus tomatite kasvatamiseks kasutatava maa hektari kohta on 16 tonni.“

muudetakse järgmiselt:

„Suurim saagikus tomatite kasvatamiseks kasutatava maa hektari kohta on 25 tonni.“

Põhjendus

Tootespetsifikaadis esitatud suurim lubatav saagikus 16 tonni hektari kohta on oluliselt väiksem põllumajandusettevõtjate saavutatavast keskmisest saagikusest, sõltumata ettevõtte asukoha kõrgusest. Need empiiriliste vaatluste andmed esitasid esmalt konsortsiumi liikmed, seejärel kinnitasid neid SeSiRCA tellitud Campania aianduskeskuse ja CRAA (põllumajandussektori rakendusuuringute konsortsiumi) tehtud uuringute tulemused. Maksimaalne saagikus 25 t/ha on kooskõlas KPN toote „Pomodorino del Piennolo del Vesuvio“ tootmise tegeliku olukorraga ning ei mõjuta vilja kvaliteediomadusi, seega võib muudatust määruse (EL) nr 1151/2012 artikli 53 lõike 2 punktides a–e toodud tingimuste kohaselt käsitada väikese muudatusena.

Märgistus

Muudatus nr 6

Tootespetsifikaadi järgmist teksti (artikkel 8)

„Seejuures on lubatud viidata ettevõtetele, nimedele, ärinimedele, kaubamärkidele, kui neil ei ole ülistavat tähendust ning need ei eksita ostjat; selline teave peab olema märgisel esitatud väiksemate tähtedega kui kaitstud päritolunimetus.“

muudetakse järgmiselt:

„Seejuures on lubatud viidata ettevõtetele, nimedele, ärinimedele, kaubamärkidele, kui neil ei ole ülistavat tähendust ning need ei eksita ostjat; selline teave peab olema märgisel esitatud väiksemate tähtedega kui kaitstud päritolunimetus ning ei või asuda samas vaateväljas kaitstud päritolunimetuse, KPNi logo ja ELi logoga.“

Põhjendus

Selle muudatusega selgitatakse ja täpsustatakse tootespetsifikaadi sätet, mis võimaldab tagada kaitstud päritolunimetuse ja Euroopa Liidu logo parema nähtavuse märgisel. Muudatus hõlmab ainult toote märgistust, seetõttu võib muudatust määruse (EL) nr 1151/2012 artikli 53 lõike 2 punktides a–e toodud tingimuste kohaselt käsitada väikese muudatusena.

Õigusalane ajakohastamine ja kontrolliasutus

Viited määrusele (EÜ) nr 510/2006 on asendatud viidetega määrusele (EL) nr 1151/2012.

Artiklisse 7 on lisatud kontrolliasutuse kontaktandmed.

KOONDDOKUMENT

„POMODORINO DEL PIENNOLO DEL VESUVIO“

ELi nr: IT-PDO-02146 – 24.6.2016

KPN ( X ) KGT ( )

1. Nimetus(ed)

„Pomodorino del Piennolo del Vesuvio“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6: puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

„Kaitstud päritolunimetus (KPN) „Pomodorino del Piennolo del Vesuvio“ tähistab liiki Lycopersicon esculentum Mill. kuuluvate väikeste tomatite (pomodorini) ökotüüpide vilja, mille aluseks on tomatid rahvapäraste nimetustega „Fiaschella“, „Lampadina“, „Patanara“, „Principe Borghese“ ja „Re Umberto“, mida kasvatatakse traditsiooniliselt Vesuuvi nõlvadel; tomatid on ovaalsed või kergelt ploomikujulised ja teravatipulised; varre suunas soonilised ning paksu kestaga. Hübriidide kasutamine ei ole lubatud. Kaitstud päritolunimetuse saamiseks peavad tomatitel olema järgmised omadused: värsked viljad: kaal kuni 30 grammi; kuju: suurima ja väikseima vilja läbimõõdu suhe 1,2–1,3; kesta värvus erkpunane; viljaliha värvus punane; tekstuur tihke; maitse: iseloomulik, tugev ja magushapu; murdumisnäitaja vähemalt 6,5 °Brixi skaalal; vili tugevalt varre küljes. Kobaratena (al piennolo) säilitatavate tomatite omadused: kesta värvus tumepunane; viljaliha värvus punane; tekstuur hea; maitse: iseloomulik ja tugev; turdumus säilitusaja lõppedes vähene

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Täpsustage tootmise erietapid, mis peavad toimuma määratletud geograafilises piirkonnas

Tootmise ja säilitamisega seotud toimingud peavad toimuma tootmispiirkonnas; väikeste tomatite kobaratena säilitamisel tuleb järgida järgmisi kriteeriume.

— Pärast saagikoristust kinnitatakse looduslikud kobarad (schiocche) taimekiust nööri abil kimpudena üksteise külge, nii et moodustub üks suur kobar (piennolo), mis kaalub säilitamisaja lõpul 1–5 kg. Sel moel saadud suured kobarad riputatakse konksude külge või muude sobivate tugede najale kuiva ja hästi ventileeritavasse ruumi.

— Kobarateks seotud või pakendatud tooteid ei tohi säilitamise ajal keemiliselt töödelda. Toote kaitsmiseks on lubatud kasutada üksnes füüsilisi süsteeme, mis ei saa mõjutada toote omadusi, nagu putukavõrgud ja ultraheliseadmed.

— Kobarate säilimisaeg ei ole täpselt kindlaks määratud; kestus sõltub sellest, kui kaua säilivad tomatite välised ja organoleptilised omadused.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Värskel kujul turustamiseks või säilitamiseks ette nähtud tomatite pakendamine peab toimuma tootmispiirkonnas asuvas tootmisettevõttes või selle vahetus läheduses:

— piiramaks käitlemist, kui viljad on küpsed;

— vältimaks pakendamata toodete pikamaavedu, kuna tooted ei ole piisavalt kaitstud ning võivad võimalike mehhaaniliste mõjutuste tõttu kahjustatud saada;

— võimaldamaks toote jälgimist.

3.6. Sellise toote märgistamise erieeskirjad, millele registreeritud nimetus viitab

„Pomodorino del Piennolo del Vesuvio“ tomatite turustamisel tuleb järgida järgmisi nõudeid:

— värskena: toodet müüakse üksikute viljade või kobaratena, mis on pakendatud sobivatesse suletud pakenditesse, mille kaal on kuni 10 kg;

— kobaratena säilitatud tooted; kobarad võivad kaaluda kuni 5 kg ning neid võib müüa kobara kaupa kas kaitstud päritolunimetust kandva logoga märgistatuna või sobivatesse suletud pakenditesse pakendatuna;

— üksikute tomatite või kobaratena säilitatud toode pakendatakse sobivatesse suletud pakenditesse, mille kaal on kuni 10 kg.

Märgisel peavad olema järgmised andmed: „Pomodorino del Piennolo del Vesuvio“ ja „Denominazione d’Origine Protetta“ (kaitstud päritolunimetus), muudest andmetest ja elementidest suuremas kirjas; liidu logo; pakendaja või tootja nimi, ärinimi ja aadress ning pakendis sisalduva toote tegelik kogus. Logol on stiliseeritud kujul esitatud „Pomodorino del Piennolo del Vesuvio“ tomat, millel on Vesuuvi mäge kujutav väljaulatuv vars. Logo iseloomustus ja värvinõuded on esitatud üksikasjalikult spetsifikaadis.

4. Geograafilise piirkonna täpne määratlus

Kaitstud päritolunimetusega toote „Pomodorino del Piennolo del Vesuvio“ tootmise ja pakendamise piirkond hõlmab järgmiste Napoli provintsi kommuunide territooriumi: Boscoreale, Boscotrecase, Cercola, Ercolano, Massa Di Somma, Ottaviano, Pollena Trocchia, Portici, Sant’Anastasia, San Giorgio a Cremano, San Giuseppe Vesuviano, San Sebastiano al Vesuvio, Somma Vesuviana, Terzigno, Torre Annunziata, Torre del Greco, Trecase, ja osaliselt Nola kommuuni territooriumi, mis on piiratud kohaliku tähtsusega Piazzola di Nola – Rione Trieste maanteega (mis on tuntud Costantinopoli tee nime all) ning Ottaviano ja Somma Vesuviana vahelise Lagno Rosario maanteega.

5. Seos geograafilise piirkonnaga

Tomati kasvatuspiirkonna eripära seisneb vulkaanilise päritoluga pinnases. Geograafilise piirkonna eripära tuleneb pinnase püroklastilisusest, mis on omane kogu Somma ja Vesuuvi vulkaanilisele alale. Laava-, tuha- ja püroklastiliste osakeste kihtidest moodustunud pinnas on viljakas, liivase tekstuuriga ning sõmer, mis lihtsustab kuivendamist; neutraalne või nõrgalt leeliseline ning kõrge makro- ja mikroelementide sisaldusega. Kliima on valdavalt kuiv, puhub mõõdukas tuul ja on palav. Öise ja päevase temperatuuri suur erinevus aitab loomulikul viisil kaasa parasitaarhaiguste leviku tõkestamisele.

Lisaks väikestele mõõtmetele, 20–30 grammisele kaalule ning suurima ja väikseima läbimõõdu väikesele suhtarvule 1,2–1,3 iseloomustab tomatit „Pomodorino del Piennolo del Vesuvio“ ka paks kest; viljavars on tugevalt varre külge kinnitunud, tänu millele püsivad kobarad saagikoristuse ja säilitamise ajal hästi koos; ning kõrge suhkru-, happe- ja muude lahustuvate kuivainete sisaldus, mistõttu säilib vili kaua, ilma et selle organoleptilised omadused halveneksid. Tänu tomatites sisalduva mahla kõrgele osmootsusele, mis tekib seoses lahustuvate kuivainete suure sisaldusega, säilib viljas sellele omane turdumus ning vili kaotab säilitamise ajal vähe vedelikku.

Tomatikasvatuse tavad on mõjutatud kasvatusalade eripärast, kasvatusalad on väga killustatud ning paiknevad sageli ebaühtlaselt astanguti mäenõlvadel. Suurem osa tomatikasvatusest toimub käsitsi, järgides traditsioonilisi põllumajanduslikke kasvatustavasid.

Tomati „Pomodorino del Piennolo del Vesuvio“ omadused on tihedalt seotud piirkonnaga, kus tomateid kasvatatakse. Pinnase vulkaaniline päritolu ja püroklastilised ained, mis on Somma-Vesuuvi vulkaanilisel alal vulkaanipurske tagajärjel tekkinud, on muutnud selle pinnase eriti viljakaks. Liivase tekstuuriga pinnas on sõmer ja see lihtsustab kuivendamist, muld on neutraalne või nõrgalt leeliseline ning suure omastatavate makro- ja mikroelementide sisaldusega. Taime kasvades imenduvad kõik need ained tomatitaime ning vili omandab eripärased omadused. Kuiv kliima, millele on iseloomulik öise ja päevase temperatuuri suur erinevus, aitab loomulikul viisil kaasa parasitaarhaiguste leviku tõkestamisele. Kobaratena või muul viisil säilitatavad väikesed tomatid on Vesuuvi piirkonna kõige vanemad ja traditsioonilisemad tooted. Esimesed dokumenteeritud ja tehniliselt üksikasjalikud tõendid pärinevad Regia Scuola Superiore di Agricoltura di Portici 1885., 1902. ja 1916. aasta väljaannetest. Tomatite kasvatamine on sajandite jooksul muutunud populaarseks tänu sellele, et neid on lihtne kasvatada, ning tänu paksule kestale saab neid ka talvekuudel kaua säilitada. Seda tüüpi tomatite lai levik oli tingitud vajadusest värskete tomatite järele ka talvekuudel, et kaunistada tomatitega Napoli piirkonnas populaarseid toite, nagu pitsad ja pastatoidud (primi piatti), mis nõuavad tugevaid maitseid ja aroome. Inimese ülesanne oli panna paika seda piirkonda arvestavad täpsed kasvatamis- ja säilitamismeetodid, mis hõlmavad seemnete tootmiseks sobivate tomatite väljavalimist, taimede tagasilõikamist, vältimaks nende korrapäratut kasvamist, varte sidumist ning üleliigsete võrsete eemaldamist. Saagikoristuse ajal korjatakse looduslikud kobarad tervikuna, kui vähemalt 70 % tomatitest on punased ning ka ülejäänud viljad peagi valmimas. Tomatid on piirkonnaga tihedalt seotud ka seetõttu, et tänu nende säilitamisele kobaratena on tomateid pärast saagikoristust võimalik tarbida tervetena ja töötlemata kujul talv läbi. Traditsiooniline säilitamine hõlmab muu hulgas ka viljade korjamist kobaratena ning nende omavahel kokku sidumist kanepinööriga, moodustades nii ühe suure kobara, mis asetatakse katuse alla sobivalt ventileeritavasse ruumi, rõdule või terrassile. Kõik need omadused ning Vesuuvi piirkonnale omane keskkond on loonud eripäraste organoleptiliste omaduste ja pika säilivusajaga toote, mida kasvatatakse ja säilitatakse ka tänapäeval.

Viide spetsifikaadi avaldamisele

(viitemääruse artikli 6 lõike 1 teine lõik)

Pädev valitsusasutus algatas siseriikliku vastuväidete esitamise menetluse, avaldades 4. mai 2016. aasta Itaalia Vabariigi ametlikus teatajas nr 103 ettepaneku muuta kaitstud päritolunimetust „Pomodorino del Piennolo del Vesuvio“.

Tootespetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

toiduaine-, põllumajandus- ja metsanduspoliitika ministeeriumi avalehel (www.politicheagricole.it), klõpsates linki „Prodotti DOP e IGP“ [KPNi või KGTga tooted] (ekraani ülemises paremas osas), seejärel linki „Prodotti DOP IGP STG“ [KPNi, KGT või GTTga tooted] (ekraani vasakus ääres) ja lõpuks „Disciplinari di Produzione all’esame dell’UE“ [ELile hindamiseks esitatud spetsifikaadid].

(1) ELT L 179, 19.6.2014, lk 17.

(2) ELT L 343, 14.12.2012, lk 1.